Papersnake/gushiwen huggingface dataset:
湖上二绝
喻良能（宋代）

初过百六见梨花，堤路烟轻雨更斜。
玉雪一枝端可念，柳丝深处水边家。
咏庭中千瓣榴花三首 其三
李梦阳（明代）

万瓣千须始一花，累累应只为年华。春风无限倾城萼，结实谁真取世誇。
送广州刘待制
金君卿（宋代）

光摇剑外使星还，天阁平跻侍从班。
暂命剖符开广府，先声指日定诸蛮。
浮江大旆翩翻去，过岭新恩次第颁。
济俗有谋方适用，卷舒应在笑谈间。
咏蝉
胡宿（宋代）

柳条高处不须吟，正是螳螂负异心。已断清肠悲玉露，更流哀响入瑶琴。

长洲苑下风声急，宣曲宫中暮色深。莫道齐姬无伴侣，海边精卫亦冤禽。
西兴寺值雨次吴警斋先生韵
丘葵（宋代）

松风一道作秋声，阅尽山僧相送迎。
佛法西来随处见，梅花老去为谁清。
亦知身是客中客，试问朝来晴未晴。
一笑大雄山下路，幽人携手每同行。
山居五首
白玉蟾（宋代）

天静无尘夜半时，鹊乌啼罢众星稀。
数峰明月光无尽，一洞闲云淡不飞。
诗偈 其一一八
庞蕴（唐代）

苦痛役身心，劳神觅官职。暂得色毛披，拍按作瞋色。

口口打奴兵，声声遣拔肋。闻道送王老，曲亦变成直。

纵令有理道，分疏亦不得。
闻小引呈仲孺文仲
邹浩（宋代）

香中日月久无邻，特地过从两玉人。何必开轩视天壤，角声嘹亮自知春。
秋夜
俞桂（宋代）

秋夜多愁思，虚堂风露凉。
观书灯可近，欲睡漏初长。
蛩响频催织，萤飞烁有光。
雨梢窗外过，散入稻花香。
石壁
胡瑗（宋代）

李白好溪山，浩荡旌川游。
题诗汪氏壁，声动桃花洲。
英辞逸无继，尔来三百秋。
汪公亦蕃衍，宗支冠南州。
其间新建居，林泉最清幽。
竹声满道院，山光入书楼。
仙气既飘飘，儒风亦悠悠。
子孙多俊异，词行咸精修。
我来至石壁，赏之不能休。
酣味碧溪水，苦饮黄金瓯。
因羡汪君居，复思汪君投。
遇景清兴发，浩与天云浮。
斐章异绣段，洒翰非银钩。
庶与谪仙诗，千古同风流。
屺瞻拜墓
马廷鸾（宋代）

假汝稀年只八年，争教老境不凄然。
青山慈母已黄壤，绿鬓中男余白颠。
天外群鸿随灭没，云间孤鹤自蹁跹。
共携斗酒浇坟土，衰泪何由滴到泉。
杂诗六首
李若水（宋代）

风流李东山，磊落孔北海。
身逐烟云飞，名与日月在。
彼哉世上见，平生抱惭悔。
虽云官爵高，当以羊豕待。
和李端叔大夫从参寥子游许昌西湖十绝
李廌（宋代）

梦为蝴蝶恣飞飞，飞入花丛处处迷。
不是提壶强呼起，尚应栩栩展江西。
初秋幸西苑观荷命小船采莲
玄烨（清代）

命驾来西苑，初秋向晚天。芰荷池沼满，鸥鹭夕阳边。

频使移轻舫，时来献采莲。离宫阑槛外，风动碧翩翩。
绣岭亭
刘达（宋代）

绝境隔嚣纷，烟霞张彩绘。
远目入无中，高情驰物外。
春田发英华，秋林横紫翠。
何时杖屦游，利名聊委蜕。
水调歌头·偏赏中秋月
朱敦儒（宋代）

偏赏中秋月，从古到如今。金风玉露相间，别做一般清。是处帘玉争卷，谁家管弦不动，乐世足欢情。莫指关山路，空使翠蛾颦。

水精盘，鲈鱼脍，点新橙。鹅黄酒暖，纤手传杯任频斟。须惜晓参横后，直到来年今夕，十二数亏盈。未必来年看，得似此回明。
嘉禾百咏·梧桐泾
张尧同（宋代）

落落梧桐树，何年作凤鸣。
试看千古翠，流尽一溪声。
豆叶黄（唐腔也，为伯南赋早梅，复和韵）
张元干（宋代）

冰溪疏影竹边春。翠袖天寒炯暮云。雪里精神淡伫人。隔重门。宝粟生香玉半温。
游月岩
吴芾（宋代）

仙人蜕骨几何年，姓氏于今秘不传。
石壁苍崖无处问，空余洞府尚依然。
训蒙绝句 安仁利仁
朱熹（宋代）

语利犹能安则难，且从利做莫空安。悬知等级无他义，去尽私心只一般。
景仁寄和萧公陂诗次其韵
曹彦约（宋代）

照眼石榴裙褶红，回头浪蕊随春空。
春归湓浦风尘外，诗到淮南烟雨中。
护田将绿一水同，造化夺巧非天公。
锦囊不尽思无穷，我欲从之歌元丰。
如梦曲哀燕将军 其七
萨都剌（元代）

将军功，世莫比，皇都甲第连云起。将军一去空锁门，上马台边无一人。
斋心
王昌龄（唐代）

女萝覆石壁，溪水幽濛胧。
紫葛蔓黄花，娟娟寒露中。
朝饮花上露，夜卧松下风。
云英化为水，光采与我同。
日月荡精魄，寥寥天宇空。
又题
天宝宫人（唐代）

一叶题诗出禁城，谁人酬和独含情。

自嗟不及波中叶，荡漾乘春取次行。
西湖书院重建三贤堂 其二
顾逢（宋代）

堂上瞻三像，衣冠各俨然。两朝贤太守，一代老诗仙。

棠影春风里，梅花夜月边。西湖新学校，千载后同传。
游仙一十九首 其八
郭祥正（宋代）

仙家无四时，瑶草常芬芳。五岳倏来尔，玉鞭驱凤凰。

得道迭相度，不闻嫉贤良。所以心无邪，人人自年长。
晓云峰
朱元升（宋代）

旱天无觅处，晓云此无数。
只消一缕飞，亦可作甘露。
颂古二首 其一
释弥光（宋代）

生铁铸就昆崙儿，头轻脚重肚皮大。明眼衲僧萨普吒，九十日中看不破。

看不破，笑倒嵩山破灶堕。
大观祀武成王一首
佚名（隋代）

凉彼周王，君臣相遇。
终谋其成，诸侯来许。
洋洋祥灵，尊载酒能。
新声为侑，笙箫会举。
偈颂一百三十三首 其四十六
释居简（宋代）

目前机，摩竭令。无法商量，一印印定。
食蜂儿有感
曾几（宋代）

蜂儿虽小物，各自有君臣。
夺食已非义，焚巢兹不仁。
杀身缘底罪，作俑定何人。
不惮高论直，宁辞远送珍。
解包颜有喜，入坐齿生津。
海错休胶列，山肴且不陈。
其谁心恻怛，为汝鼻酸辛。
愿下孩虫令，恩倾雨露春。
木兰花
晏殊（宋代）

东风昨夜回梁苑。日脚依稀添一线。旋开杨柳绿蛾眉，暗拆海棠红粉面。

无情一去云中雁。有意归来梁上燕。有情无意且休论，莫向酒杯容易散。
费华文挽诗二首
魏了翁（宋代）

三凤齐飞日，相期到白头。
一丘生处乐，万事死前休。
风急啼乌放，霜零断雁秋。
怀人竟何极，缄泪寄西州。
赠阴阳家邱明远
曾丰（宋代）

谁云素手动朱门，我固知君有道存。
凤历三元胸次具，龙图八卦掌中翻。
悬知地理善之善，正恐天机玄又玄。
借使乾坤权在我，更当有以制乾坤。
题昭明庙
汪远猷（宋代）

生为明哲没为神，一点英灵着处新。
秋浦溪山最留意，法华禅定是前身。
九州托庇阴功大，六字加封宠渥频。
更有使君书事实，幽沉从此愈昭伸。
丁香结 暮春初霁用清真韵
厉鹗（清代）

吹落娇云，展开平碧，枝上雨残犹陨。恨流光偏迅，数景物、剩得莺憨蜂润。

小红曾记否，朝酲殢、薄寒自忍。可怜游舫散后，定是芜菁开尽。

相引。早饾饤阴晴，花信催过几阵。曲巷幽坊，柳绵竹粉，翠楼生晕。

谢家飘荡紫额，剪趜尘盈寸。凭阑干那曲，冶叶何人摘损。
题罗江云盖寺二首 其二
程公许（宋代）

处处名山屐齿留，尽忙也合此閒游。重楼高压青螺顶，二水横分白鹭洲。

岁月尽饶僧结足，风烟耐与客消愁。红尘岐路重回首，车毂憧憧古益州。
对酒
陈与义（宋代）

陈留春色撩诗思，一日搜肠一百回。
燕子初归风不定，桃花欲动雨频来。
人间多待须微禄，梦里相逢记此杯。
白竹扉前容醉舞，烟村渺渺欠高台。
次韵东坡五更山吐月 其三
李彭（宋代）

三更山吐月，无睡客还起。风微一铎鸣，历历正谈此。

此身如传舍，幽怀湛秋水。兹游共昔游，定非聊尔尔。
再过东冈
王庭圭（宋代）

物色江寒枫叶凋，江边微雨暮萧萧。白沙翠竹旧行路，碧水朱萧新渡桥。

尽室当时避征战，十年闲事付渔樵。如今杰屋明人眼，一笑端能覆酒瓢。
雷峰山寮口占 其五
释今无（明代）

夜壑藏舟急，天风鼓箨轻。有刀分肺腑，无传写平生。

旧榻眠吾病，新秋送汝行。两年伤悼意，衰飒旅魂惊。
即事
陈著（宋代）

出门问春事，犹在可疑閒。
云弄欲晴日，风坚曾雪山。
千林芳信远，百鸟好声悭。
要识天珍重，时光渐渐还。
大佛谷
史可程（清代）

万叠千盘势渐增，途穷无复怯崚嶒。偶然穿峡闻人语，虎豹窠中一老僧。
方时敏寄和诗复用韵报之并简季高理前止酒之语季高尝梦萧相国戒勿饮酒 其一
刘一止（宋代）

畴昔城南隅，莲叶秋田田。从公觞玉醪，醉墨看云烟。

我乃世背驰，公独肯顾怜。追思十年梦，仅熟一觉眠。

念当老扁舟，生理师计然。不意菰芦中，复见琼瑶篇。

笔力如置阵，弥缝认先偏。从容步武间，左右方若圆。

又如清庙音，三叹闻疏弦。安得化为云，追逐飞上天。
雨阴未解成长句
赵蕃（宋代）

一日舒晴十日阴，春来时节更萧森。
徐行索句茅檐静，孤坐焚香书屋深。
少日饥寒真累己，莫年勋业已无心。
先贤遗传时披读，颇怪山王在竹林。
满江红 其十二 赠豫章尼黄心大师尝为官妓
葛长庚（宋代）

豆蔻丁香，待则甚、如今休也。争知道、本来面目，风光洒洒。

底事到头鸾凤侣，不如躲脱鸳鸯社。好说与、几个正迷人，休嗟讶。

纱窗外，梅花下。酒醒也，教人怕。把翠云剪却，缁衣披挂。

柳翠已参弥勒了，赵州要勘台山话。想而今、心似白芙蕖，无人画。
宫词
王仲修（宋代）

宫槐御柳绕池亭，水殿中间暑气清。
珠纲帘深尘不到，静闻燕子引雏声。
西江月·谁道词高和寡
钱安安（宋代）

谁道词高和寡，须知会少离多。三家本作一家和。更莫容他别个。且恁眼前同乐，休将饮里相磨。酒肠不奈苦揉挼。我醉无多酌我。
奉酬颜使君真卿、王员外圆宿寺兼送员外使回
皎然（唐代）

鲁公邀省客，贫寺人过少。锦帐惟野花，竹屏有窗筱。

朝行石色净，夜听泉声小。释事情已高，依禅境无扰。

超遥长路首，怅望空林杪。离思从此生，还将此心了。
国香慢 邻人贻牡丹一枝供以磁钵倚笛相赏
姚燮（清代）

日午吟簃，尽沉沉坐久，淡淡香霏，分明似愁还笑，欲背仍依。

霎地鼠姑风峭，带墨花、弹上罗衣。相思夜来梦，䰀鬌灯边，一样怜伊。

天涯正春杪，看断红万树，众绿生时。洛阳何处，美人敛袖相期。

我久闭门忏恨，厌喧嚣、钿板琼卮。幽情傥微鉴，好待词成，莫化烟飞。
次韵思正游南寺赏牡丹
释道潜（宋代）

丛芳依小院，妙色发纤秾。绰约宜朝露，温柔怯午风。

兴随欢宴尽，事逐断云空。应待酴醾放，招携更与同。
桃花双鸟图
贡性之（元代）

茂陵帝子宴瑶池，翠管银笙取次吹。王母不来桃未熟，可怜双鸟立多时。
梅花十首
张耒（宋代）

任教雪压色终胜，却要风严香更闻。
江雨细时青子熟，闻名犹救渴将军。
殢人娇·后亭梅花开有感
李清照（宋代）

玉瘦香浓，檀深雪散。今年恨、探梅又晚。江楼楚馆，云闲水远。清昼永，凭栏翠帘低卷。
坐上客来，尊前酒满。歌声共、水流云断。南枝可插，更须频剪。莫直待西楼、数声羌管。
远游
陆游（宋代）

老子平生喜远游，流麈不惜闇貂裘。
江亭吹笛三巴夜，关路骑驴二华秋。
但使澄心同止水，自知幻境等浮沤。
悠然饱听松风睡，勾漏丹砂底用求？
沿潞河直达淮浒岸柳蔚然
祝允明（明代）

𤫩珑翠玉芳阴茂，窈窕娙娥婉态多。不是一行千万个，荒天寥落柰情何。
墨池
李廌（宋代）

临池苦学书，池水为变色。
终朝坐忘疲，揜卷每自得。
滋灵蚌孕贵，饫饵鱼腹溢。
回堂映茂草，玄源漱白石。
祗恐骊龙飞，蜿蜒上丹极。
和徐德彰春日杂咏（八首）
陈完（明代）

绣户凝香瑞霭浮，日催红影上帘钩。
莺捎飞蝶穿花去，水学惊蛇抱石流。
绿酒金尊邀醉饮，朱弦银甲按歌讴。
若教买得春常在，不用良宵秉烛游。
夜闻乌啼
晁说之（宋代）

义乌此夜一何啼，明日欢欣事不迷。
定是军回蓟南北，宁论贼退关东西。
送苏屯田广西转运
王安石（宋代）

置将从来欲善师，百城蹉跌起毫厘。
驱除久费兵符出，按抚纷烦使节移。
恩泽易行穷苦後，功名常见急难时。
孺文此日风流在，直笔他年岂愧辞。
如梦令（咏梅）
廖行之（宋代）

应是南枝向暖。那更青春未晚。竹外见红腮，芳意与香撩乱。肠断。肠断。无奈东风独占。
渔歌子 秋夜
徐淑秀（清代）

露滴花寒入夜深。多情明月向愁人。灯隐隐，漏沉沉。

断续钟声断续砧。
岫家居昌国南海上安期先生炼丹之地乡曰安期
释云岫（宋代）

千家山裹阿爹坟，遥想年深草木昏。
山外潮回南水上，遗言千古及儿孙。
拟寒山送吉州寿侍者奔父母丧
释居简（宋代）

家书报平安，父母没荒草。回首寂无睹，闭眼长相照。

合笑不合哭，旷情远相吊。虽云朴实头，掠虚尤不少。
女贞花
刘攽（宋代）

巴妇能专利丹穴，始皇称作女怀清。此花即是秦台种，赤玉烧枝擅美名。
中秋午夜和溪看月
韦骧（宋代）

去岁中秋别岳阳，洞庭湖外望清光。今年衮衮仍行役，此日萧萧复异乡。

林叶泛辉兼玉露，水波摇影接银潢。出船聊踞胡床坐，远负高楼列酒觞。
寒食雨中用李希膺韵
胡仲弓（宋代）

平明风雨酿春寒，试把饧和杏酪餐。
野祭人来悲冷节，郊行谁肯共吟鞍。
煮茶有约泉堪品，禁火无条燧莫鑽。
一百五朝全戒酒，定知梦不到邯郸。
南山
韩淲（宋代）

霏霏南山来，此意足怡悦。昏旦气候间，棂疏互明灭。
幸圆明园途中偶成 其一
弘历（清代）

雨洗郊原万亩青，苗怀新处几延停。依然去岁曾经路，此日凭舆意稍宁。
丹霞第二代无学禅师
释子淳（宋代）

皎月流辉，景澄寒水。万有齐彰，太虚廓尔。禅版曾酬上上机，当锋未荐西来旨。
人日
韩淲（宋代）

满地茸茸百草芽，青青知已到山家。东风一夜吹窗雨，又得红梅两树花。
溥仁寺瞻礼
乾隆（清代）

兴州最古寺，每到礼应亲。
策马河桥度，垂鞭农务询。
即看优泽霈，实胜小霑频。
屏息法云地，溥仁真溥仁。
答吴汉槎借读通鉴纲目 其一
方孝标（清代）

可与言今古，荒边只有君。赋诗能渐朴，观史不徒文。

我已中年后，心难强记分。幸将成败理，抉要与同闻。
春晚
佘五娘（明代）

草阁春深愁未消，日长惟爱木兰桡。大江不尽东流水，暮逐飞花过小桥。
为向伯恭题
李光（宋代）

向公天下士，慷慨有祖风。亦复对行殿，密议禆天聪。

君臣意气合，每进尝从容。飘飘青云志，顾肯贪天功。

荣涂拂衣归，安坐芗林中。作堂榜企疏，进退聊比踪。

父老非故乡，何必囊金空。俗轨竞奔驰，世路方尚同。

善为子孙谋，但务田园丰。伟哉此二子，遐举希冥鸿。

富贵如浮云，声名压岱嵩。千载继者谁，我友向伯恭。
题灵彻上人旧房
张祜（唐代）

寂寞空门支道林，满堂诗板旧知音。

秋风吹叶古廊下，一半绳床灯影深。
玉楼春（赠李都监侍儿，是夕歌六么）
胡铨（宋代）

十年目断鲸波阔。万里相逢歌怨咽。髻鬟春雾翠微重，眉黛秋山烟雨抹。

小槽旋滴真珠滑。断送一生花十八。醉中扶上木肠儿，酒醒梦回空对月。
饮恒素堂赠胡其章先生
钱芳标（清代）

娄东谏议绝代无，英姿落落虬龙须。大叫留宾劝宾饮，红梁美龙盈玉壶。

此时正值三伏时，华堂豁达生凉飔。科头赤脚摇大扇，一饮一石安足辞。

吾闻昔壶公，悬壶汝南肆。又闻韩伯休，妇女知姓字。

君也高义真似之，不然何为思远志？采药已逐荆蛮人，停杯偶说前朝事。

忆得前朝苦征战，烽火频年逼畿甸。同时通籍十六人，承恩入对文华殿。

殿头痛哭议南迁，左右群惊至尊盼。绕朝之谋虽不成，仰视中天白虹变。

须臾有诏擢黄门，意气云霄谁不羡。那知荆棘蔽铜驼，不惜余生隐薜萝。

白发伤心成异代，青山回首一悲歌。陶潜栗里田园在，庾信《江南》感慨多。

感慨欷歔复何益，种瓜且向长安陌。有时或与高阳侣，纵博当筵呼五白。

剑气宵浮牛斗寒，钓竿日对沧江碧。愧我栖迟赋《子虚》，不逢狗监意何如。

五月犹然被短褐，十年羞复曳长裾。相看不尽飞扬意，愿傍浮丘读异书。
天津入都车中 其三
郑孝胥（清代）

六年复此来，停车聊一望。指点畿内山，祇汝色无恙。
句
苏绅（宋代）

它年躍马相逢处，记得先生旧姓名。
海陵四咏 其三 古柏林
许传霈（清代）

虎踞龙盘回绝尘，何年古柏接东邻。寺僧作友枝皆杖，地脉钟灵树亦神。

阅世已多甘老牖，本心未昧独长春。莫言涧底松常郁，一样洪钧就屈伸。
达磨渡芦像
葛天民（宋代）

一言已出驷难追，赖得君王放过伊。
杨子江心杭折苇，浪头何似问头危。
颂证道歌·证道歌
释印肃（宋代）

不求真，不断妄，
自古迄今无两样。真妄犹如六月霜，
杲日炎天唯妙相。
再次韵
赵蕃（宋代）

偶来无一关，何必化身上。
下视胶扰中，脱去如覆掌。
我生本山人，说山非妄想。
赋诗亦漫兴，不要世称赏。
与君志同趣，匪但居同壤。
惟惭学不进，莫称年事长。
今人岂无贤，敢谓吾安仰。
不尔简与编，言行富前往。
相期山中读，勿待秋风响。
而我累饥驱，畏途方莽莽。
秋夜杂书二首 其一
朱淑真（宋代）

雨过凉生枕簟秋，楼头新月挂银钩。且无挥扇劳纤手，只好烧香伴酒瓯。
枢密谢公挽词
楼钥（宋代）

臣主一意合，风云平地生。
立朝专论谏，为国总枢衡。
行矣登三事，悲哉奠两楹。
辍瓜恩意重，终始备哀荣。
龙南县旱祷于沈公石室有感
陈泰（元代）

黑云童童起东麓，俄顷狂风捲茆屋。黄昏雨势尽连山，入县滂沱四更足。

去年八月蝗虫多，今年奈此潦涨何。方当饥馑复忧旱，蛮老惟共寻干戈。

谣言诞漫俱难听，群吏询谋起余病。沈公遗迹在前山，有念叩之无不应。

我穷落此荒隅中，岂意神交得沈公。愿香未息甘霖注，如此嘉惠惭何功。

岩前古祠空馀窍，我欲题诗沈公笑。至人应物自无心，归路联翩月相照。
雨中送春
韩疆（明代）

绿草疏篱映水滨，清溪寂寂四无邻。一帘细雨仍飞燕，几日残无又送春。

多病翻愁今夜酒，伤心如别故乡人。明年寄迹如何处，早向天涯慰苦辛。
赠别张治世往严州
傅汝楫（明代）

钓龙早罢珊瑚竿，台下长流烟水寒。便欲乘槎访牛女，客星遥过五云端。
山中漫兴寄怀谢宗吉林元美
张嗣纲（明代）

霜天飞雁渡平湖，山铺萧萧四望孤。一曲自歌还自听，数杯谁酌与谁娱。

登高拟蜡游山屐，掩径空烧蓦地炉。遥想岭头梅欲放，知君结伴有林逋。
送张玉溪院中四咏 其四 紫藤花
孙承恩（明代）

寂寞群芳歇，兹花晚著花。低丛深隐雀，老干曲盘蛇。

袅袅上缘物，鲜鲜滥拟霞。风霜摇落后，为尔怅韶华。
樵人十咏。樵风
陆龟蒙（唐代）

朝随早潮去，暮带残阳返。向背得清飙，相追无近远。

采山一何迟，服道常苦蹇。仙术信能为，年华未将晚。
新涧亭
白居易（唐代）

烟萝初合涧新开，闲上西亭日几回。

老病归山应未得，且移泉石就身来。
次黄宰早春韵
洪咨夔（宋代）

胜里春来早，迟君秉烛游。煖如三月暮，香老百花头。

心事付桑落，风光催栗留。人生行乐耳，任命不须求。
次郭秘正韵
陈造（宋代）

伊昔乃祖使朔幽，艰难以来无此流。
节旄欲尽气弥厉，始元属此真其畴。
清篇神护到江表，河梁诉别岂所侔。
嗣孙学力有家法，洪毅不割清不浮。
骥子受辔抹燕越，粉袍长铗犹小留。
人称张籍好古淡，我爱赵壹辞伊优。
往之论交恐避俗，是人摇颺如缀旒。
长年闵默堕俗学，夙志顾省伤羁囚。
颀然扣门出新作，山奇海秘困穷搜。
顷从同盟漫著脚，欻遇强对须抽头。
吾乡巨擘子龚子，磊块贮腹皆阳秋。
丽唱妍和日九返，君腕脱矣盍少休。
恶语送似定一笑，共笑燕石酬精璆。
月小山房遗稿·无题
高鹗（清代）

荀令衣香去尚留，明河长夜阻牵牛。
便归碧落天应老，仅隔红墙月亦愁。
万里龙城追梦幻，千张凤纸记绸缪。
麻姑见惯沧桑景，不省人间有白头。
法曲（歌头）
曹勋（宋代）

柱史乘车，青牛驾轭，紫云覆顶，函关令已前知。西升稍驻，尹喜函恭誓。求老子。亲谈道德微旨。五千余言，俱救末俗，度脱令咸归生理。体元机。人间方解道术，兼明治身，与国阶梯。更有黄庭，专分二境，内外皆举璇题。羽客见者，倾诚恳诵合彝仪。万神潜礼。密奉二经，炷香静默，心无竞，靡端倪。得失扫去，意海澄流要体。内景防愆失。外景忘疲。阆风蓬岛岂能移。念诵灵辞。指群迷。
乞药
陈子升（明代）

曾经九死得馀生，不意人前唤老成。秋雨滴亲孤榻卧，古藤扶老两枝行。

心酸实被阴阳患，口苦因吟草木名。今日向君聊乞药，空斋炉臼十分清。
宿坛石驿六首 其四
韦骧（宋代）

求官穷僻本藏头，远冒风霜不自由。岂是有才如硕鼠，可能无术似蜗牛。
宋颂九首·六合雷声
石介（宋代）

昔时钱俶，有国于吴。
今俶归我，为吾前驱。
并人望风，请为臣奴。
咏华林书院
朱台符（宋代）

白云深处旧生涯，东指名都百里赊。
万卷诗书惟曲槛，四方宾客到儒家。
峰峦卓立多奇石，草木丛芳半异花。
胜概无由一寻访，只凭幽梦绕烟霞。
点绛唇·毗舍遥遥
王十朋（宋代）

毗舍遥遥，异香一炷驰名久。妙香稀有。鼻观深参透。问讯东来，香□谁先後。称仙友。十花为偶。近有江西守。
偶步承熙寺
李馥（清代）

熙宁古刹有遗踪，零落亭台第几重。镫影照残僧鬓短，苔痕添上佛头浓。

豫章白昼号风雨，废院黄昏寂鼓钟。四十八庵何处问，荒烟如许一扶筇。
次韵刘无言寿山中五绝句敢请诸僚和之
葛立方（宋代）

荣杭如环浪自循，一筇双屐伴行春。
溪翁野老来争席，不识蓬山第一人。
次韵清明日西湖
张先（宋代）

新火飞烟上柳梢，天供好景助诗豪。
江湖一处逢嘉月，溟海同时得巨鳌。
白水更随春雨长，青云不及画楼高。
千桡插羽鼙声动，十里惊雷夺暮涛。
同张京兆九日游茅山和韵二首 其二
胡直（明代）

三君起炎汉，灵迹弥千年。仆也钦元轨，长揖问真诠。

抱一理则契，何当授九还。三君去已矣，玉佩畴将宣。

安得九华女，秘宝飒然传。孰是都不勤，坐看飞羽翰。

福地倚惝恍，丹灶抚留连。微禄焉足緤，人理难即捐。

未承慈母欢，宁论婚嫁牵。仰惭罗姑洞，俯怅陶公泉。

连镳出洞口，相嗟且停轩。归还縳尘鞅，转复忆㠝岏。

何用理幽绪，高吟云藻篇。
游同安寺
李彭（宋代）

雨歇涨江急，野兴聊胥疏。漾舟拂林表，击汰惊飞凫。

云端僧坐夏，遂造林公庐。猊坐演妙理，法筵沧海珠。

舌本落雄辩，奔放悬江湖。巽公庭宇净，炉烟堂晏如。

略无客造请，杳黑耽毗卢。吾家大长者，惠光充太虚。

著论役天女，宝笈负于菟。开图拜遗像，悲叹随卷舒。

归来掩关卧，念冷无赢馀。譬如能櫜鞬，境界自于于。
徐簿饷乌饭八月八日
钱时（宋代）

红姜黑饭荐珍羞，愧尔瞿昙老比邱。
先圣儿孙今满地，有人能记诞弥不。
虞美人·宜州见梅作
黄庭坚（宋代）

天涯也有江南信。梅破知春近。夜阑风细得香迟。不道晓来开遍、向南枝。
玉台弄粉花应妒。飘到眉心住。平生个里愿杯深。去国十年老尽、少年心。
辽阳行
于濆（唐代）

辽阳在何处，妾欲随君去。义合齐死生，本不夸机杼。

谁能守空闺，虚问辽阳路。
古洞
高俨（明代）

行经古洞入涂溪，物类移尝气不齐。恶犬吠林如猛虎，野禽投食伴家鸡。

雨晴虹截山腰断，雾重蛇行竹尾低。暗忆生涯多郁恨，水声呜咽路沉迷。
永春道中呈贾九
刘黻（宋代）

永春春不断，桑柘满林丘。
云薄无多雨，山清即是秋。
浅沙寒立鹭，小迳晚归牛。
不惯同为客，逢人问突头。
教坊歌儿
孟郊（唐代）

十岁小小儿，能歌得朝天。六十孤老人，能诗独临川。

去年西京寺，众伶集讲筵。能嘶竹枝词，供养绳床禅。

能诗不如歌，怅望三百篇。
寄人
张泌（唐代）

别梦依依到谢家，小廊回合曲阑斜。
多情只有春庭月，犹为离人照落花。
送孝忠二首
陈师道（宋代）

老眼元多泪，春风见此行。
又为贫贱别，更觉急难情。
斗食吾堪老，词场尔向荣。
未须怜野鹜，家法付宣城。
泛丰陵溪 其二
彭汝砺（宋代）

溪边置酒稍徘徊，坐看溪声滚滚来。传语鸬鹚与鸂鶒，暂时相见莫相猜。
举苇航适安饮
陈起（宋代）

觥筹交错舞傞傞，延得嫦娥泛醁波。
客谓平生无此乐，二章聊继饮中歌。
义荣见示和禅月山居诗盥读数过六根洒然但余素不晓佛法今以受持孔子教中而见于穷居之所日用者和成七首 其七
郑刚中（宋代）

经史何须万卷开，书多方朔反诙谐。能言正恐迷难出，绝学方知进有阶。

角逐英雄都扫地，留传功业谩磨崖。若无反照观心术，永堕诸尘万事乖。
锦钱馀笑 其二十一
郑思肖（宋代）

突然出身来，拨却青天转。击破古洪濛，碎作七八片。

片片生春风，散作花柳面。面面冷眼笑，何处不相见。
秋闱放榜作
林希逸（宋代）

三载抡材棘屋中，不知老尽几英雄。争先谁是穿杨妙，偶得依然拾芥同。

众噪似狂俄寂寂，捷传未定愈忡忡。人间万事皆儿戏，注目长空送暮鸿。
艮岳百咏 挥云亭
李质（唐代）

天风吹作海涛声，挥斥浮云日更明。波上石鲸时吼雨，只知楼阁是蓬瀛。
清明日扫先坟
邓雅（元代）

已过寒食节，况值落花天。对雨情无限，思亲泪泫然。

丘墟迷草莽，天地惨风烟。有鸟来何处，哀鸣向我前。
雨作妨登山
刘过（宋代）

杖履飘然不整巾。缘何问得梵王城。
淡烟翠湿千螺皱，微日烟消一纸轻。
隔山乌语如人语，触处风声若水声。
见说一犁今已足，笑歌蓬首饷天耕。
章质夫帅广时以酒六壶寄东坡於惠州书到而酒
朱翌（宋代）

西枢镇番禺，绍圣之初年。
覆露落南人，雅意极周旋。
六尊南海春，万里罗浮仙。
先生洗破觥，使者张空拳。
五十有六字，至今星斗悬。
君持泽国节，我赋囚山篇。
欣然故事修，要使家法传。
礼等百牢我，情均一觞天。
夜来灯有花，不忧爨无烟。
但恨语无味，何以追昔贤。
次韵伯氏寄赠盖郎中喜学老杜诗
黄庭坚（宋代）

老杜文章擅一家，国风纯正不欹斜。
帝阍悠邈开关键，虎穴深沈探爪牙。
千古是非存史笔，百年忠义寄江花。
潜知有意升堂室，独抱遗编校舛差。
题张于潜画轴五首 其四
释居简（宋代）

玉虎嘶蟾噎万鼍，五云低处涌蓬婆。平生海若嫌模写，如此梁生狡狯何。
清晓出郭迓客七里庄二首
杨万里（宋代）

偏得春怜是柳条，腰支别作一般娇。
微风不动渠犹舞，刚道东风转舞腰。
忍草庵访杨筼谷及侄颖伯
顾斗光（清代）

突兀千崖上，欹斜一径寒。水声喧脚底，山色涌眉端。

此地不来久，故人相见欢。探幽还未遍，那得坐盘桓。
观刘将军祃旗诗
刘崧（元代）

辛卯秋孟，吉维己酉。藩使来筠，以饬我纠。曰命尔枢，往禦群丑。

惟此群丑，善良是雠。于彼南恩，于此新州。𧏡出蜮没，群嚣以咻。

将军承命，陈鞠我旅。阅籍点行，颁令齐伍。荷戈百千，来集如雨。

谷旦之祃，庚戌令辰。赤日载熻，我服具陈。拥旃设次，坛壝则神。

有畟者戈，氂毛蓬蓬。缭以绵蕝，屹其在中。兵刃旁合，杂沓其锋。

将军升坛，笳鼓三奏。尔士尔卒，孰或敢后。肥牲大樽，工祝在侑。

指撝六丁，呼召五方。灵风飒然，我旆载扬。杀气成云，荫于中央。

斩鸡磔牲，沥酒以血。将军灌彻，大啖雄啜。观者怆恻，行者忭悦。

我兵我旂，出于南门。长刀在佩，雕弓在鞬。群马振鸣，尘埃昼昏。

将军从容，衣不重甲。顾盼流威，匪玩匪狎。我勇方张，尔燕则洽。

于赫将军，幽并之豪。世镇南土，服于弓刀。岂恫而逸，惟贤斯劳。

昔戍封州，昔征漳境。先登破围，枭黠受领。藐焉西寇，曾足以骋。

何山无石，何海不波。山高海深，我行如何。蛮方既同，曷其还歌。

北瞻淮河，徭役棼泯。嗟嗟海隅，乃试其蠢。肆而殄之，天子所悯。

天子所悯，四方底绥。将军秉虔，是究是思。策勋有奇，视此颂诗。
和曾大尹去思十咏 其七 玉笋笼烟
徐庸（明代）

天然漠漠有依依，散作寒光锁翠微。斜日晚来休拄笏，帝庭看傍衮龙飞。
丁亥除夕
李振唐（清代）

缚裤长征岁序移，三貂岭外客心驰。元龙豪气三千丈，张翰思乡十二时。

椒酒黄鸡供异地，蛮云瘴雨阻归期。四千里外重回首，惆怅香山岁尽时。
布袋和尚赞三首
释智朋（宋代）

靠布袋作梦，有甚惺惺处。
若遇当行家，唤醒吃茶去。
效希夷和陈北溪韵
王柏（宋代）

北溪真有道，出语涵芳鲜。
觉彼群迷句，真与梅争妍。
一花一太极，极立形气先。
逋仙名浪得，未必知其然。
逍遥咏
宋太宗（宋代）

世界无穷尽，论之远更深。
阴阳分皂白，瓦砾变黄金。
报应终还有，邪求不易寻。
忩忙谁正定，须是合天心。
祈雨歌
白玉蟾（宋代）

天地聋，日月瞽，人间亢旱不为雨。
山河憔悴草木枯，天上快活人诉苦。
待吾骑鹤下扶桑，叱起倦龙与一斧。
奎星以下亢阳神，缚以铁札送酆府。
驱雷公，役雷电，须臾天地间，风云自吞吐。
（外囗里力）火老将擅神武，一滴天上金瓶水，满空飞线若机杼。
化作四天凉，扫却天下暑。
有人饶舌告人主，未几寻问行雨仙，人在长江一声橹。
市汊水驿候邑吏不至，北亭书怀
范梈（元代）

端坐息万虑，于此道心存。江沱归雁集，杨柳落柴门。

刻符期邑吏，日晏已成昏。相望不百里，曾莫思崩奔。

以为公家须，缓急义所敦。尝抱慢令戒，空复婴忧烦。

藩芊蹂嘉蔬，颇伤主者恩。虽非四邻物，祛除奚讨论？

小桥通北亭，涧涸青烟繁。未明复来日，暂得辟尘喧。

尘喧不足辟，班马在丘樊。远想高堂君，逝将反中园。
周仁甫挽诗
王炎（宋代）

人物今难得，如君孰比肩。
干将锋立断，神骏气无前。
官不过为县，天胡啬与年。
空闻精爽在，庙食桂江边。
南宫校文次韵马在新授经 其一
张以宁（明代）

玉堂深锁隔凡尘，夜合庭前月色春。剪烛焚香云满卷，开帘啜茗雪盈巾。

惭无清鉴酬明主，愿重巍科得伟人。觅句喜陪王左辖，老儒曾是幕中宾。
病酒观酒
许国佐（明代）

丝可染，雪可泥，我发一白无黑时。镊之不可对之悲，终日相视生狂痴。

圣贤寂寞人尝说，又安得生前一杯，病中遂不持。
依韵奉和司徒侍中戊申西洛中秋对月
强至（宋代）

白玉盘从海面浮，闲云一点即时收。
山川表里无遗照，天地寻常可是秋。
清景似偏孙相阁，高情更属庾公楼。
暂纾化笔归诗句，不泯长随洛水流。
对酒示申屠学士
戴叔伦（唐代）

三重江水万重山，山里春风度日闲。

且向白云求一醉，莫教愁梦到乡关。
答禽语
吴琏（明代）

提胡卢，提胡卢，借问牧童何处沽。牧童遥指阴森处，杳杳孤村怎能去。
田园乐
贺铸（宋代）

昔我未去国，幽栖淇上村。
分辞侠少事，喜与农老言。
农老孰追从，四邻皆世婚。
机中工织妇，籍上成丁孙。
青驹自走磨，黄犬长候门。
昨日春火开，逍遥望高原。
西照牛羊下，东风花草繁。
今朝夏鸡鸣，麦熟田头喧。
归来息树荫，课汲灌中园。
秋赛方及辰，酿秫烹膏豚。
丛祠响腰鼓，免杖奉神樽。
冬雪断门巷，蚕庐清且温。
地藉熊豹席，炉明荆枥根。
起居就安适，非复系晨昏。
不识百里面，不知千骑尊。
供输先众期，於我何威恩。
太上复淳古，坐超羲与轩。
敢忘天地施，击壤声如埙。
毕此百岁愿，泰然长夜魂。
避秦谁氏子，客死武陵源。
送张朴翁归盩厔
文同（宋代）

山曲水曲处，其间皆美田。
夫君别桑梓，此地卜林泉。
壮岁可立事，明时方尚贤。
何当再就诏，便忍说终焉。
金陵二首
晁说之（宋代）

金陵形势眼中见，一吊兴亡梦寐间。
侯景长驱走龙虎，王敦内叛压江山。
中原有主申明命，下国何人敢肆奸。
白首自伤归未得，此身何处得清闲。
送鄂州刘使君
韩驹（宋代）

昔在史馆中，地禁无经过。唯君直庐近，退食同委蛇。

至今梦催班，九门郁嵯峨。伤心望金马，极目悲铜驼。

脱身来此郡，见公拥雕戈。猛士三千人，旌旃相荡摩。

男儿晚有此，世儒安足多。少来谬秉笔，报国终无他。

闻当向夏口，秋风水增波。愿子静荆峡，送我归江沱。
答同年李仁甫寄点苍山石
华察（明代）

故人消息阻河关，万里题缄泪欲潸。
云寄远心将片石，月随清梦到苍山。
诗成却笑穷逾拙，身退犹怜老未闲。
怅望昆明池草色，春风南雁几时还。
谢吴少綝和
邓肃（宋代）

茅斋对语夜生春，帘幕低园沉水熏。
冷坐顾余心似铁，题诗羡子气如云。
山巅有蕨应同采，郭外无田可独耘。
市酒盈樽且狂饮，儿曹昵昵不须闻。
游春十二首 其七
姚合（唐代）

悠悠小县吏，憔悴入新年。远思遭诗恼，闲情被酒牵。

恋花林下饮，爱草野中眠。疏懒今成性，谁人肯更怜。
秋日早发尉氏县
邓献璋（清代）

尉氏征鞍早，行行入画中。深烟连断岸，斜月澹疏桐。

驴背霜华冷，鸡声梦境空。东偏村落晓，柿叶烂秋红。
君马黄
李锴（清代）

君马黄，臣马黄。两骖随靳相回翔，纆牵冲冲从短长。

君马黄，臣马白。赠君黄棘之枉策，可以南，可以北。
奉寄郑浮丘先辈兼简龙门漫士
王恭（明代）

阴寒变微暄，泽国东风后。嘤嘤黄鸟语，袅袅青丝柳。

沧洲二月花正开，沧洲堂上置酒杯。登堂忽见浮丘面，借门行人何处来。

去年走马朝京阙，臈月都门正飞雪。客舍偏惊白下春，归心不醉秦淮月。

闻君昔时能远游，飘如黄鹄横九州。掉头不肯缚尘绶，长啸曾乘踏海舟。

风流况是才名久，健笔雄词世希有。生事何须负郭田，丈章只在今人口。

击筑邀欢喜盍簪，青山落日孤猿吟。三更酒醒人散后，惟见月白平湖深。

此时与君情转熟，客里相看不能别。问我摧残向几秋，离心未忍从头说。

相随相送雁峰头，云散青天碧海流。送君别来未几日，落花春暮令人愁。

人生万事伤怀抱，那似凄凉不堪道。旧友凋零半九泉，故园索寞空秋草。

龙门高士更清真，倾盖由来不弃贫。看君共是青云客，应念悠悠失路人。
消夏九咏选六 探春慢 其三 南轩茗话
袁绶（清代）

拨火留香，汲泉试茗，游兴新来都懒。暑簟频移，风帘尽卷，小雨乍过庭院。

向绿窗围坐，听笑语、盈盈不断。侯它蟹眼鸣时，定磁先选宫碗。

爱此香清色浅，早齿颊凉生，睡魔潜窜。写景分题，赋情联句，次第竞争奇艳。

吟罢推敲处，消不觉、花阴影转。红上罘罳，一痕斜照催晚。
送季言弟还锡山省先垄四首 其二
李纲（宋代）

胡雏南牧浙河空，多幸依然马鬣封。劳汝遥传一掬泪，霜前为洒万株松。
吴山寓楼迟吴渔门不至
冒春荣（清代）

只有吴公子，频来慰客愁。空山悲落日，积雨卧清秋。

贫贱余青眼，艰难到白头。孤怀无可寄，为尔一凭楼。
白雪楼
陈沂震（清代）

自古衣冠笑楚优，文章声价付悠悠。人间岂解《阳春曲》，此城犹存白雪楼。

山色千寻常耸翠，泉源万斛自飞流。乾坤清气依然在，更向何人笔底收？
故明鲁王废宫
万夔辅（清代）

当年赐履尽银潢，禽父山川此启疆。矢到十传知肃慎，宫留千启识灵光。

无端白马屯河朔，曾见青衣泣路旁。甲帐已空遗楔在，冷烟残照过莓墙。
次韵景思谢送四时纂要并惠乳泉且许见顾 其三
洪适（宋代）

青编送似补山房，妙语相酬掩夜光。盗瓮不须睎吏部，将军何日命元方。
九峰夜坐
释德洪（宋代）

千峰万峰自云雨，一宿两宿心颓然。不知人间岁云暮，但觉涧颓吹夜泉。

地炉火燄水正泣，篝灯委昏僧未眠。古人去我不甚远，何必想像临遗编。
次林小眉君留别瑶韵
谢汝铨（清代）

自欣强健得天怜，高节相矜作鲁连。斫地哀歌馀匣剑，过门慨赠缺囊钱。

玉关春柳乡愁惹，湘浦秋兰国恨牵。任与世人成败论，空山还有著书年。
再答陈同年游字韵纪龙岩之集
孙应时（宋代）

凌云胜槩压西州，又作龙泓尽日游。数树寒梅香较晚，一坡修日意藏秋。

酒间健笔能千字，胸次圆机综九流。人境双清定难得，相从何处有羁愁。
自吴岳归
李复（宋代）

鸣凤冈边路，秋风动夕岚。
閒云依绝壁，独鸟下空潭。
畴昔经行惯，重来委曲谙。
试寻遗墨在，投策访僧龛。
名公纪遇　于时予与许太尹时泉盖新知也
唐穆（明代）

长云不离天，森林不去地。俯仰斯人徒，天地同气谊。

千里亦匪遥，并驾歌戾止。人生重相知，何论疏皆异。

一盖孔程倾，杯酒元黄懿。谁云此襟期，古今乃殊致。

缅兹良晤难，好怀安可寘。莫惜携手迟，但愿断金利。

仰首思停云，元亮有同志。世路崎崄多，转盻忽如弃。

赠子写绸缪，永慰旅中意。
竹枝曲
陈允平（宋代）

峨眉山头月如眉，画眉夬婿归不归。
十日学德眉似月，眉成又是月圆时。
蝶恋花 云阁别一年无信息因为忆昔词三首以寄相思仍用前韵
梁鼎芬（清代）

忆昔年时人海里。十丈游尘，别有清凉地。尔汝相呼同卧起。

选花移竹分红翠。

谁解于今离别意。袖手关河，太息无穷事。但恨人生休识字。

吾侪只合沟渠死。
答仲章别后见寄
韩维（宋代）

会合非素期，追欢得同好。
旅情忘郁约，春事入吟啸。
子行反崤巩，我去旁嵩少。
怅望洛阳花，金樽不同倒。
九月十日府委撞点巡铺马上得四绝 其三
萧立之（宋代）

家家门巷月徘徊，洗净街声鼻观雷。几处狭斜和梦过，喝更人逐马蹄来。
燕支板浣花牋寄合州徐文职方
石介（宋代）

合州太守鬓将丝，闻说欢情尚不衰。
板与歌娘拍新调，牋供狎不为芳辞。
木成文理差差动，花映溪光瑟瑟奇。
名得只从嘉郡树，样傅仍自蘖涛时。
奇章磊磊驰声价，江令翩翩落酒卮。
几首诗成卷鱼子，谁人唱罢泣燕支。
红牙管好同床置，紫竹笙宜一处施。
愿助风流向樽度，杏花况是未离披。
冬日杂兴六首
张耒（宋代）

小园晴自扫，曝日坐前轩。
野鼠穿山叶，寒乌啄草根。
短篱藩隙地，别径入孤村。
幽趣供岑寂，淹留不复论。
一斛珠
周紫芝（宋代）

云深海阔。天风吹上黄金阙。酒醒不记归时节。三十年来，往事醒人说。
浮生正似风中雪。丹砂岂是神仙诀。世间生死醒休歇。长伴君闲，只有山中月。
经方升氏
吴与弼（明代）

难兄客邸共乡心，令弟高居辱爱深。问讯若逢南雁使，春风早寄白头吟。
效香奁体
谢无竞（宋代）

胭脂湿透污罗衣，春尽萧郎又不归。
香冷篆盘檐影转，一帘红雨燕双飞。
却归巴陵途中走笔寄唐知言
李涉（唐代）

去年腊月来夏口，黑风白浪打头吼。橹声轧轧摇不前，

看他撩乱张帆走。逾月始到鹦鹉洲，呜呜暮角喧城头。

逡巡未得见官长，梦寝但觉生愁忧。军中贤倅李监察，

人马晓来兼手札。教令参谒礼数全，头头要处相称掣。

唐氏一门今五龙，声华殷殷皆如钟。就中十一最年少，

别有俊气横心胸。巧缀五言才刮骨，却怕柱天身硉矹.

后辈无劳续出头，坳塘不合窥溟渤。君家三兄旧山侣，

方寸久来常许与。不觉淹留两月馀，风光漫烂生洲渚。

宇文文学儒家子，竹绕书斋花映水。醉舞狂歌此地多，

有时酩酊扶还起。猥蒙方伯怜饥贫，假名许得陪诸宾。

酒家债负有填日，恣意颇敢排青缗。余瞿二家同爱客，

园蔬任遣奴人摘。野狐泉头银叶方，一别十年今再觌。

更有风流歙奴子，能将盘帕来欺尔。白马青袍豁眼明，

许他真是查郎髓。良会芳时难再来，隙光电影长相催。

扁舟惆怅人南去，目断江天凡几回。
演雅十章 其六
张至龙（宋代）

鹊鸣人共怜，乌鸣人共嫉。祇因声妍媸，何心报凶吉。
赠日者张异手
戴炳（宋代）

漫浪江湖等泛萍，破囊惟有百中经。一吭辩处长三寸，两手生来应七星。

笑汝道途多坎壈，说人祸福太分明。我今已决为农计，不解从君较五行。
何复教授以事待理
陈师道（宋代）

负俗宁能累哲人，昔贤由此致功名。
骥收盐坂车前足，琴得焦桐爨下声。
三献荆山时未识，一鸣齐鸟众方惊。
传闻下诏搜遗逸，劝讲方思用老成。
拟名都篇
滕岑（宋代）

名都一何绮，宇内第一洲。
富贵习奢靡，{上执下日}御乃其习。
沈沈彼大屋，缭垣峻而修。
主人正恩幸，执事近冕旒。
金多不可计，势张渠得俦。
藻幄群艳女，雕舆盛华驺。
器用尚方亚，服食中禁侔。
园池亦何似，三岛与十洲。
称者不胜谈，观者徒眩眸。
迅雷忽下击，飞电仍穷搜。
方恃金玉坚，遽为烟雾收。
天道不可欺，崇替定难筹。
陈迹变陵谷，谁复为悲忧。
芳春节晓晴登百尺楼仿王叔明山水 其一
张萱（明代）

撩人春色百花妍，盘礴登楼拂素笺。试向楼前寻粉本，骊峰榕水艳阳天。
局中即事用壁间韵 其二
洪刍（宋代）

无人尽日鸟关关，只许清风伴我闲。纵复思归归未得，婆娑诗酒破愁颜。
梅子
彭汝砺（宋代）

道上人家梅子枝，背春还复叶离离。诗翁触物俱归思，不用风前叫子规。
留别王六公
折彦质（宋代）

六公八十尚占星，授法东坡今大成。
此岁得归言不食，几时当大信如盟。
误人功业忍更问，老我林泉如可营。
他日疑谋谁为决，无由重到访君平。
甲申生日
方回（元代）

劬劳永感正关情，厚意殷勤荷友生。
隔日移庖成剧醉，终朝欹枕困余酲。
略加芎煮香苏饮，少著盐庖苦{贾上出头}羹。
数首诗词懒酬和，杜门止酒始神清。
次御制赐于真人韵
张继先（宋代）

玉篆金章咏洞真，真中高妙孰能伦。
世缘拨去神常静，精食休来甑已尘。
且为圣明常赞化，未应栖遯便终身。
自循多幸因君命，得往琳宫见一人。
清平乐 早春
刘建（清代）

春光太早。乳燕雕梁绕。枝上莺声又巧，柳学纤腰如袅。

兰闺晓梦才醒。苍苔砌外闲行。春到园林如画，梅花香染江城。
和孟郊韵
蒋瑎（宋代）

依崖架僧坊，微云冒经床。阔睨沧海潮，幽聆诸天香。

远水泻空碧，层轩逗寒光。愿言寄暮齿，永诀声利场。
次韵信中郎官庵
苏过（宋代）

飞流半山来，忽作长剑倚。吾知有奇境，何畏虎尾履。

郎官初得名，山川虽信美。谁能此岩居，暂寓非终止。

吾侪世外缘，壮心殊不已。每讥怀与安，同是非夫耻。

忍饥啖藜藿，且博一笑喜。更寻云外人，安得助薪水。

伶俜穿鸟道，窈窕下涧底。路述烟草合，欲往不得跬。

登楼亡其梯，航海失一苇。仰观二三子，脚下云埃起。

山灵若相戏，危石折屐齿。忧我不再来，遗恨丘壑里。

借君谈天口，骇我未闻耳。秋高山更奇，后会志益伟。

扪萝贵先登，噬脐无效此。与君控扶摇，赤脚踏清泚。
临江仙·每日行持都不是
王哲（金朝）

每日行持都不是，今朝顿觉舒宽。□和交媾聚成团。婴儿投姹女，虎绕与龙蟠。四象同房搓玉线，一穿透过金丹。自然光艳出泥丸。有言言不尽，无说说非难。
浯溪摩崖怀古
杨万里（宋代）

湘江曾闻有浯溪，片帆今挂湘东西。
上摩石崖与天齐，江头落日云凄凄。
山昏雨暗哀猿啸，步入烟萝转深峭。
元颜千古迹不朽，星斗蛟龙两奇妙。
中兴当时颂大唐，大唐家国天为昌。
妖环忽见诚非祥，土花失色急寿王。
明皇父子紊大纲，从此晏朝耽色荒。
天下黎庶暗罹殃，击损梧桐按霓裳。
谁知鼙鼓动渔阳？肃宗灵武何仓皇？
回来张后年初芳，前杨后李真匪良。
养以天下理所常，胡为南内成凄凉。
三千宫女为谁妆？空遗两鬓愁秋霜。
千载父子堪悲伤，修身齐家肇明皇。
后来历历事愈彰，源流有自咎谁当。
岂惟当时留锦囊，至今人说马嵬坡下尘土香。
云安县
范成大（宋代）

春暮子规少，日斜红鹄飞。
两山多布水，一岛几柴扉。
蚓吐无穷壤，人地不断矶。
巴阳昨夜雨，滩上水先肥。
菩萨蛮（夏）
刘焘（宋代）

润肌饶汗香红沁。沁红香汗饶肌润。低槛小山围。围山小槛低。

枕横钗坠鬓。鬓坠钗横枕。归梦与郎期。期郎与梦归。
题洪子恂所画盘洲图三首 其二
许及之（宋代）

摩挲指点经行处，尽和诗篇二百馀。已是步趋瞠若后，或看晚节在归欤。
寒灯作花
艾性夫（元代）

寒釭融白脂，冻焰结红豆。
草有问字人，明朝能载酒。
与胡兴安夜别
何逊（南北朝）

居人行转轼，客子暂维舟。
念此一筵笑，分为两地愁。
露湿寒塘草，月映清淮流。
方抱新离恨，独守故园秋。
求崔山人百丈崖瀑布图
李白（唐代）

百丈素崖裂，四山丹壁开。龙潭中喷射，昼夜生风雷。

但见瀑泉落，如潈云汉来。闻君写真图，岛屿备萦回。

石黛刷幽草，曾青泽古苔。幽缄倘相传，何必向天台。
沁园春
吕岩（唐代）

七返还丹，在我先须，炼己待时。正一阳初动，
中宵漏永，温温铅鼎，光透帘帏。造化争驰，虎龙交媾，
进火功夫牛斗危。曲江上，看月华莹净，有个乌飞。
当时，自饮刀圭，又谁信无中就养儿。辨水源清浊，
木金间隔。不因师指，此事难知。道要玄微，天机深远，
下手忙修犹太迟。蓬莱路，待三千行满，独步云归。
火宅牵缠，夜去明来，早晚担忧。奈今日茫然，
不知明日，波波劫劫，有甚来由？人世风灯，草头珠露，
我见伤心眼泪流。不坚久，似石中迸火，水上浮沤¤
休休，及早回头，把往日风流一笔钩。但粗衣淡饭，
随缘度日，任人笑我，我又何求？限到头来，不论贫富，
著甚干忙日夜忧。劝年少，把家缘弃了，海上来游。
诗曲文章，任汝空留，数千万篇。奈日推一日，
月推一月，今年不了，又待来年。有限光阴，无涯火院，
只恐蹉跎老却贤。贪痴汉，望成家学道，两事双全¤
凡间，只恋尘缘，又谁信壶中别有天。这道本无情，
不亲富贵，不疏贫贱，只要心坚。不在劳神，不须苦行，
息虑忘机合自然。长生事，待明公放下，方可相传。
摸鱼儿 其一 赋云束楼
刘辰翁（宋代）

更比他、东风前度，依然一榻如许。深深旧是谁家府，落日画梁许语。

帘半雨。记湖海平生，相遇忘宾主。阑珊春暮。看城郭参差，长空澹澹，沙鸟自来去。

江山好，立马白云飞处。秦川终是吾土。登临笑傲西山笏，烟树高高杜宇。

君且住。况双井泉甘，汲遍茶堪煮。歌残金缕。恰黄鹤飞来，月明三弄，仍是岳阳吕。
拟古（四首）
胡缵宗（明代）

上马入皇城，嫖姚典禁兵。
犹言恩宠薄，下马坐团营。
隰州新驿赠刺史
韩偓（唐代）

贤侯新换古长亭，先定心机指顾成。高义尽招秦逐客，

旷怀偏接鲁诸生。萍蓬到此销离恨，燕雀飞来带喜声。

却笑昔贤交易极，一开东閤便垂名。
乐清轩十律为乡友沙士清 其四
倪岳（明代）

晚岁襟怀何所凭，一廛聊自老金陵。柴门斜对青山叠，茅屋平金绿树层。

钓艇渔竿忘世客，薰炉茗盌在家僧。却怜尘海炎炎者，应笑吾庐冷似冰。
州宅杂咏 荔
王十朋（宋代）

谁种楼前荔，周天几岁星。子随心地赤，叶到岁寒心。
长相思
程垓（宋代）

风敲窗。雨敲窗。窗外芭蕉云作幢。声声愁对床。

剔银缸。点银缸。梦采芙蓉隔一江。几时蝴蝶双。
试翁寿乡贡余墨
张炜（宋代）

万杵炼麋摇夜月，一圭分剂割晴云。
雪腴半展陶泓净，改罢新诗写赠君。
满江红 金台怀古
曹贞吉（清代）

落照苍然，空掩映、荒台数尺。忆当日、君臣之际，悲哉昌国。

七十当城如解箨，功成翻削英雄色。读先生、一纸报燕书，为沾臆。

碣石畔，风萧瑟。即墨下，牛腾掷。笑安平奇计，儿童能识。

骑劫庸才何足道，可怜战血凝深碧。问千金、马骨倩谁埋，邯郸陌。
渔父
赵汝回（宋代）

衡岳早来雨，湘江增绿波。
小舟浮似屋，香草结为蓑。
水定见鱼影，夜清闻櫂歌。
悠悠百年梦，醒少醉时多。
赋得养龙池送莫膳部视贵州学
王世贞（明代）

我闻贵竹罗施异西极，两山夹陂深莫测。神物蜿蜒走其上，顷刻下降房星赤。

蜀王内厩五千匹，云锦丛中逞颜色。遥将万里白玉墀，奚官执鞚不敢骑。

囊沙覆压三百日，辛苦风云国士知。麟鬐染汗珠络惊，秋霜濆沫桃花明。

郊尘不动落日缓，六飞恍若空中行。从此峰名号腾越，诏图真迹留神阙。

濠阳贵人凡几人，云阁勋名齐日月。只今一百八十载，高岩大泽依然在。

房星不明五星聚，学士青衿盛文彩。何当塞徼多驰驱，君王按图空踟蹰。

黄金筑台买死骨，骐骥碌碌悲盐车。君不见养龙坑旁云气薄，咸阳苜蓿横秋漠。

长鸣发迹自有时，谁其驭者今伯乐。
病中修实录
马廷鸾（宋代）

明圣当阳四十春，十年供奉感孤臣。
云龙幄幕天容迩，河汉篇章帝墨新。
正始遗音危绝缕，贞元旧曲恸沾巾。
焚膏痛记乌号旦，目断稽山欲叫旻。
和咏陈贤良华表
黄公度（宋代）

千年鹤表映溪滨，一代鸿文动至尊。
仕路低徊唐老杜，才名合沓汉公孙。
家风不减太丘令，盛事何如通德门。
肯把浮荣衒流俗，欲遗典则到仍昆。
花非花 柳花
易顺鼎（清代）

花非花，雪非雪。塞北逢，江南别。垫平骢路夜疑霜，堆上鹦阑朝误月。
曾少岷惠忠州新琢云根笔
杨慎（明代）

忠州井邑聚云根，筠管千年驳藓痕。好伴轮囷接卿霭，不同涩勒暗蛮村。

高标自表严颜节，文藻堪招陆贽魂。西蜀钟奇难韫椟，南礼新咏重瑶琨。
张嘉贞
徐钧（宋代）

得近清光幸已深，卷帘何意欲呈身。
贪荣自遂台衡志，诏杖三加及贵臣。
赠琴士翁明远并简干教二黄丈 其二
徐鹿卿（宋代）

莫恨吾琴难入俗，俗人不听韵方高。𥱧筝耳畔休拈出，韶石亭前走一遭。
登伟观因诵老杜道林岳麓诗用其韵
许及之（宋代）

立秋三日天气殊，凉风渺渺舒郁纡。少日第拄西山笏，暇时惟汎会昌湖。

投老身登华盖顶，度堂面直莲峰炉。长江回抱若裹玉，明月荡漾如怀珠。

楠溪大源小源出，樟浦早潮晚潮俱。凌空笔架呈挂綵，出海金轮看浴乌。

中川蚌胎非妩媚，港口螺浮疑虚无。何以得此江山伟，若有相者神明扶。

了知无一可云补，其敢有二当何诛。故人相逢笑颠错，生涯不解先膏腴。

且同野叟共尔汝，免以前衔相唤呼。看山未觉迷老眼，报国终愧全微躯。

斫竹特为三益径，把钓倦作扁舟图。乃知绝境真妙绝，强名孤屿何尝孤。

凭栏聊欲须款款，飞帆正尔来于于。明朝此兴定不浅，但恐劳苦肩舆夫。
句 其一
岑硕（宋代）

金屋暖犹积，玉关寒更深。
秋兰辞
高似孙（宋代）

秋兰兮青青，得道兮如素。
娟娟兮好修，行隐隐兮不渝。
夫人兮孰怀，美兰何为兮睹处。
秋兰兮英英，含章兮自明。
山中兮无人，其与谁兮晤倾。
悲复乐兮乐复悲，怅来者兮不可期。
悲莫悲兮有所思，乐莫乐兮心相知。
赠子兮杂佩，朝能来兮夕能会。
暮雨兮生愁。心缭{左忄右戾}兮何能唧。
讯苍苍兮如何，天不语兮云嵯嵯。
吐琬琰兮自通，宛清扬兮山阿。
望美人兮不来，具寥寥兮浩歌。
云裾兮风裳，引沆瀣兮朝阳。
澹自乐兮僾尚羊，岂无人兮而不香。
临江仙（宰执得旨移庖复会报劝）
史浩（宋代）

衮绣蝉联三重客，朝回晓日曈昽。绿杨门巷拥花骢。喜承天上语，来作主人公。

况值瑶林风露爽，冰轮碾上晴空。桂香和影堕金钟。莫辞通夕醉，明日是秋中。
春词
赵若槸（宋代）

玉钗香梦水东流，帘怯春寒寄暮钩。
燕子不来花满地，一痕新月又西楼。
丙申重九前后得今日都无病一句成十首 其六
方回（元代）

今日都无病，重阳酒满樽。浅斟聊慰意，高枕恐消魂。

杜老萸难得，陶家菊尚存。邻人送糕果，遥忆小儿孙。
水龙吟·庭下桃花十四年前手植物也，归来已三度开花矣。抚身世之如萍，惜流光之似水，慨然寄咏，情见乎词
李岳瑞（清代）

武陵春色移来，嫣然竹外枝三两。盈盈一水，东风送到，玉人双桨。

崔护重游，殷勤留恋，去年门巷。羡芙蓉生在，秋江风露，浑不作，人閒想。

细把娇枝认取，问朱颜、别来无恙。红潮晕颊，粉痕渍泪，春情盎盎。

绣户无人，仙源何处，花前惆怅。怕明朝细逐，杨花点点，满空阶上。
荆州新秋病起杂题一十五首·病起见庭石
齐己（唐代）

病起见庭石，岂知经夏眠。不能资药价，空自作苔钱。
翠忆蓝光底，青思瀑影边。岩僧应笑我，细碎种阶前。
代李叔介挽杨参政
王质（宋代）

运泰风云合，名高泰华秋。杓衡方北指，江汉已东流。

寡祐良臣死，钟情志士忧。惊心波浪里，不见济川舟。
山居杂诗九十首 其四十六
曹勋（宋代）

平日为饱役，方抛世网婴。买鱼沽市酝，借姓过州城。

老脱尘中境，心游物外清。寒溪行不尽，端为濯衣缨。
舟入罗旁之水将访西宁张明府有作 其二
屈大均（明代）

山口一溪分，舟随白鹭群。花寒因向水，石湿为生云。

草色千峰染，林香万壑薰。湾环殊未已，滩路苦纷纷。
春晚至山中因访陈道人
陆游（宋代）

一春衰病集残骸，太息流尘覆酒杯。
僧钵始知蓴菜老，佛瓶初见杏花开。
苹溪小雨成幽讨，松院斜阳又独来。
不为爱闲从野叟，年来万事学低摧。
感遇二十五首
张耒（宋代）

风霜凛已高，岁月逝云迈。
萧条陋巷士，藜藿守耿介。
欲吐胸中语，旁人笑言大。
漆室非近忧，宜遭邻里怪。
乾道七年恭上太上皇帝太上皇后尊号十一首
佚名（隋代）

敛福于郊，逢时之泰。
揭名日月，侔德覆载。
自我作古，域中有大。
永言保之，眉寿无害。
寄题正伦侄舫斋诗二首 其二
陈瓘（宋代）

画舫名斋阁，端居事若何。燕知真酖毒，言即是风波。

未便乘桴去，惟同载酒过。济川如有意，南去问施罗。
偈颂一百零二首
释慧远（宋代）

古圣伽蓝，一切成见。
未跨三门，先跨三门，
先见佛殿。
时鱼
徐玑（宋代）

风晴霜气合，沙渚夜鸣榔。
独喜鳞兼细，时看寸有长。
月斜寒动影，水碧静傅香。
可爱渔翁乐，溪梅秋第芳。
龟堂杂题
陆游（宋代）

冷雨萧萧涩不晴，乱书围坐正纵横。
忽闻小瓮新醅熟，急唤儿童洗破觥。
云山楼阁图
高启（明代）

碧树香台锦绣连，画师应见乱离前。
如今风景那堪写，废寺空山锁暮烟。
禽言六首 其五
冯惟敏（明代）

豁开沟沟水，东西流麦场。碡碌声渐急，黄犊横奔汗如泣。

重云叆叇四望集，顷刻那能辨原隰。天之未雨沟不开，枝头啼鸟为谁哀。
感昔
陆游（宋代）

岳阳三伏正炎蒸，爽气凄风见未曾。
白浪蹴天楼欲动，当时恨不到黄陵。
秋怀十首
赵蕃（宋代）

吾友徐审知，识自弱冠初。
中间几离合，每见愧不如。
乃翁春秋学，老死使者车。
官职不足道，门户政要渠。
雪后喜晴和正仲近诗
舒岳祥（宋代）

今朝天气好，寒减暖初增。
微醉无灰酒，闲居有发僧。
芳情花下月，艳眼雪中灯。
久废赓酬事，新诗忽启滕。
云开青镜晓，病起白头人。
阳洞林光动，晴檐鸟语真。
黄花修故事，新酒接比隣。
火急输官米，寒舂连夜频。
月夜报国寺明卿见访有作
王世贞（明代）

别思诸天尽，临岐但冁然。片云依锡住，残月借灯传。

施客盂兰饭，逢僧贝叶编。醉馀还更酌，吾意未逃禅。
寒食雨中同舍约游天竺得十六绝句呈陆务观 其六
杨万里（宋代）

老桧如幢翠接连，山茶作塔绿萦缠。山僧相识浑相忘，不到山中十五年。
水调歌头（癸卯中秋作）
刘克庄（宋代）

老年有奇事，天放两中秋。使君飞榭千尺，缥渺见麟洲。景物东飞城上，岁月北征诗里，圆缺几时休。俯仰慨今昔，惟酒可浇愁。

风露高，河汉澹，素光流。贾胡野老相庆，四海十分收。竞看姮娥金镜，争信仙人玉斧，费了一番修。衰晚笔无力，谁伴赋黄楼。
邓县君挽辞二首 其一
刘弇（宋代）

九原秋草没麒麟，哀挽黎明出问津。花魄欲招谁些楚，箫声先断客愁秦。

冢间白鹤空双舞，天上黄姑定卜邻。晰晰目存成底事，空馀粉墨逼天真。
读陶集爱其致意于菊者八因作八首·五曰芳菊
方回（元代）

人间红叶去无踪，膏沐谁为百草容。
霜杰同时谥贞秀，抗衡惟许老蟠龙。
华亭百咏·毗卢庵
许尚（宋代）

扪萝通一径，修竹蔽中篱。
只有奎章在，龙神暗护持。
奉赠行师参慎禅师
沈辽（宋代）

观音二十五圆通，止在禅师一指中。金钵直随流水去，不须芒屩更西东。
凤凰阁
仇远（元代）

晴绵欺雪，扑扑红楼锦幄。小蜻蜓载水花泊。犹记横波浅笑，香云深约。甚可怪、匆匆忘却。

寻芳人老，那得心情问著。雁程不到怨无托。还又月笛幽院，风镫疏箔。谩傍竹、寒笼翠薄。
惠崇扇面小景二绝 其一
李之仪（宋代）

耳冷无人唱竹枝，归心惟有梦魂知。杨花扑地烟波阔，犹记征帆欲卸时。
咏赪桐花
舒岳祥（宋代）

朱草文明瑞，兹花上品朱。
巧{嗟口换王}红象珥，阔制紫云襦。
丽夺炎精盛，名沾御赐珠。
且贪颜色好，鹤顶似他无。
六言四
邓深（宋代）

三峡上游烟水，四川极险关山。
满市笙歌昼永，漫山桃花春闲。
晚步
利登（宋代）

住在山塘深更深，门前落叶与阶平。
高人听鹤来相过，野老因樵熟识名。
一水欲流山影去，断云时伴烧痕生。
翛然独步莲峰夕，十里松风秋月明。
贺熊克进九朝要略转一首
李龟朋（宋代）

翰苑前资汉硕儒，苦心何翅十年馀。
修成当代将来法，读尽生平未见书。
黄{左贴右巴}奏篇登御府，紫纶加秩下宸除。
近臣已是闻天语，莺鹊催归定不虚。
昭化寺古罗汉松歌赠苍岩沈师
徐嘉炎（清代）

古松千年物，寄迹空桑门。仙人手携绿玉杖，飞来天际盘云根。

高台苍茫连昆仑，紫烟青嶂浮黄昏。湖山四望杳冥邈，亭亭翠盖沈心魂。

我来披拂松上月，涛声万壑何超忽。鸣弦响瀑来九天，空中仙乐疑喧阗。

五城风雨欻而至，翛然欲拍洪崖肩。春潭琼草草色连，冠霞裛露横山巅。

人间甲子几沧海，谁与草木齐长年。奇峰飘飘层云烟，清晖娱人憺忘旋。

深林霏霏敝日月，交柯杂沓回芊绵。松阴列坐有道者，吴门羁客人中仙。

神仙中人沈夫子，当年廓落青云士。五月披裘吴市中，孤标迥出尘埃里。

此地婆娑乐吾真，偶然相对足相亲。功名若胜杯中酒，越水吴山亦笑人。
游洞霄宫
王与能（宋代）

洞霄飞杖屦，人境共真清。
天柱擎峰出，丹泉迸霤生。
栖岩遗隐迹，漱石洗虚名。
珍重乐斯者，微吟谩纪行。
咏雨
张道古（唐代）

亢阳今已久，嘉雨自云倾。一点不斜去，极多时下成。
陈侍御园坐上
范成大（宋代）

愁眼逢欢春水明，诗情得酒春云生。
花梢蝴蝶作团去，竹裹鹁鸠相对鸣。
邂逅浮生此日好，缠绵俗累何时轻？
擘牋沫墨乏奇句，擫笛当筵惭妙声。
姑苏杂咏 圣姑庙
高启（明代）

湖心涌出鼋头山，白波翠岛非人寰。
清虚宜作水仙府，鳞堂荷屋居其间。
渊都群灵孰为主，烟鬓翛然一神女。
柔姿谁敢狎相亲，笑叱鼍龙起雷雨。
玉骨蝉轻蜕几秋，世缘已断静无愁。
采兰每约湘滨会，拾翠时陪汉上游。
水禽翔鸣卫芝盖，长在苍茫杳冥外。
鲛人献绡裁作衣，螺女供珠缀为佩。
花落闲祠谢古春，莲帏瑶席掩香尘。
空山夜夜星河远，芳渚年年蘅杜新。
霞舒雾卷凝光彩，笑语无闻复谁待。
泠风几度引舟回，宛似蓬莱隔烟海。
猿叫枫林鱼跃波，桂旗翻翠暮寒多。
女巫伫望飞裙度，独奏空侯引曼歌。
椒觞奠罢沉玄璧，鸟没遥天湛空碧。
遗情不结楚台云，世人何处寻踪迹。
重阳后寄林君佐
王翰（唐代）

秋度重阳尽，寒随夜雨来。菊荒陶令宅，云暗越王台。

战伐行人陶，诛求寡妇哀。济时无上策，尸位愧庸才。

北去瞻天远，南游指日回。客愁长自写，乡思不堪裁。

海上云千叠，生前酒一杯。相思存潦倒，远别漫徘徊。

伫看凌霄翮，春风到上台。
次韵苏元藻对雪长句
周紫芝（宋代）

晚来风定雪初平，到手杯行不暂停。夜色远欺江月白，天花宁羡野梅馨。

遥瞻玉阙心先喜，一见瑶林眼自青。回首西湖在何许，借君诗作远山屏。
青杏儿·风雨替花愁
赵秉文（金朝）

风雨替花愁。风雨罢，花也应休。劝君莫惜花前醉，今年花谢，明年花谢，白了人头。
乘兴两三瓯。拣溪山好处追游。但教有酒身无事，有花也好，无花也好，选甚春秋。
己卯十月一日至燕越五日罹狴犴有感而赋 其八
文天祥（宋代）

风前泣灯影，日下泣霜花。钟信忽然动，屋阴俄又斜。

闷中聊度岁，梦里尚还家。地狱何须问，人间见夜叉。
卜算子 其八 白荡烟村
王洪（明代）

绿竹绕清流，草舍人家远。几处牛羊晚下来，烟外闻鸡犬。

禾稼满秋原，路向桑麻转。箫鼓从教乐社神，岁岁常相见。
挽宜春赵别驾二首
徐元杰（宋代）

诗债松边了，鉏荒賸种花。
云程衡麓雁，风味仰山茶。
白玉楼成速，金銮事可嗟。
桃源千古恨，寒日惨啼鸦。
赵玉汝自作戏墨见寄各题六言其上·鹭鸶
方岳（宋代）

雪以一江烟水，风乎两岸菰薄。
但得鱼矶无恙，曲肱之外何须。
同黄叔范饮颜廷渠舟中分得侯字
佘翔（明代）

共上木兰舟，沧波狎野鸥。寒山环水驿，落日隐城楼。

竹叶倾三斗，鱼鲭薄五侯。那堪同调者，岁岁动离愁。
元夕邀客赏灯兼听筝笛二乐
李开先（明代）

上元又是新年节，狂客高歌醉不休。
橘酒生春连百爵，莲灯照不足千篝。
风前铁笛惊三弄，月底银筝试一搊。
听彻《落梅》兼《出塞》，居人自是不关愁。
六十五春寒吟七首
方回（元代）

日日春寒昼掩扉，惊嗟六十五年非。
未为白傅同州起，犹胜坡翁海外归。
斗分军兴群盗作，浙乡水患细民饥。
忍穷苟活犹閒管，痛惜残梅万点飞。
再依韵复足五十六字以见一时无聊之态非诗也
杜范（宋代）

人间总是一虚空，过眼流光过耳风。
方见露芽墙下茁，又嗟霜叶岭头红。
身来作吏双溪上，谁使冲寒一寺中。
急雪随风穿瓦过，强呵冻手作诗穷。
即事
蒲寿宬（宋代）

江楼人卧病，寂寞更谁怜。
有子常离抱，无家可祝先。
雕墙笑茅屋，沧海幻桑田。
昨听东邻讣，浮华亦梦然。
夜来枕上得四绝句因视王性之谢其相访也未专
晁说之（宋代）

井臼无供戢羽贫，未知何地老容身。
更无一卷文书在，七录家藏许卜邻。
新楼诗二十首·城上蔷薇
李绅（唐代）

蔷薇繁艳满城阴，烂熳开红次第深。
新蕊度香翻宿蝶，密房飘影戏晨禽。
窦闺织妇惭诗句，南国佳人怨锦衾。
风月寂寥思往事，暮春空赋白头吟。
和阗
褚延璋（清代）

毗沙府号古于阗，葱岭千盘积翠连。大乘西来留法显，重源东下问张骞。

渔人秋采河边玉，战马春耕陇上田。今日六城歌舞地，唐家风雨汉家烟。
四花
范成大（宋代）

素馨间末利，木犀和玉簪。医来都屏去，头眩怕香侵。
蝶恋花·五月黄云全覆地
曹贞吉（清代）

五月黄云全覆地。打麦场中，咿轧声齐起。野老讴歌天籁耳。那轧略辨宫商字。
屋角槐阴耽美睡。梦到华胥，蝴蝶翩翩矣。客至夕阳留薄醉。冷淘饦馎穷家计。
题灵岩各景·涟漪洞
元勋（宋代）

畏心恐灵居，空渺不可际。
奇石坠惊云，凉坐得少憩。
何曾落花流，自隔人间世。
送莲舫先生谪戍伊犁
邬鹤徵（清代）

绝塞崎岖道路难，九边风色万重山。好从博望探河曲，终见班超入汉关。

大漠惊沙盘马足，高天明月指刀环。策勋自效他年事，莫遣霜华点鬓斑。